Diana Șoșoacă intră în cursa pentru Primăria Capitalei. Biroul Electoral i-a admis candidatura
- Iulia Moraru
- 1 mai 2024, 07:52
Diana Șoșoacă intră în cursa pentru Primăria Capitalei după ce Biroul Electoral de Circumscripție nr. 42 din Municipiul București a hotărât în ultima zi să admită candidatura sa la funcția de primar general.
Inițial respins din cauza numărului prea mic de semnături valide, dosarul său a fost reconsiderat.
Diana Șoșoacă a mai strâns 2.000 de semnături pentru a intra în cursa pentru Primăria Capitalei
În ziua de marți, 30 aprilie, cu doar câteva ore înainte de expirarea termenului limită pentru depunerea candidaturilor, Diana Șoșoacă a adăugat alte 2.000 de semnături la dosarul său electoral, conform Biroului Electoral.
Această mișcare a fost susținută de o circulară emisă tot în aceeași zi, care îndemna birourile electorale de circumscripție să permită candidaților să completeze documentele necesare pentru dosarele lor.
Diana Șoșoacă a fost desemnată astfel candidatul partidului SOS România în cursa pentru funcția de primar general al Capitalei.
Deși sondajele nu îi acordă șanse mari de victorie, există speculații că ar putea influența rezultatele finale prin capturarea unor procente semnificative din electorat, în detrimentul altor competitori, potrivit știripesurse.ro.
Biroul Electoral i-a respins zilele trecute candidatura candidatei SOS
Sâmbătă, 27 aprilie, Biroul Electoral al Municipiului București a emis decizia de respingere a candidaturii senatoarei Diana Șoșoacă pentru funcția de primar general al Capitalei.
Potrivit informațiilor furnizate de Biroul Electoral, numărul total al alegătorilor înscriși în cursa pentru alegerile locale din București se ridică la 1.808.742. Pentru a fi eligibili, candidații trebuie să obțină un număr minim de 18.087 de semnături.
Numai că, Diana Șoșoacă, a avut doar 17.882 de semnături valide, sub pragul necesar pentru a intra în competiție.
În urma respingerii candidaturii sale, Diana Șoșoacă a făcut acuzații potrivit cărora premierul Ciolacu ar fi implicat în această decizie. Ea a anunțat că documentele necesare vor fi completate pentru a putea candida în cele din urmă.
„Astăzi Marcel Ciolacu a făcut un gest incalificabil, prin intermediul oamenilor lui de la Biroul Electoral Municipal, pentru că știm foarte bine că totul este politizat. Eu astăzi mi-am depus candidatura pentru Primăria Municipiului București. De ce? Ca să-i încurc pe toți.
Am depus 19.344 de liste cu semnături, nu au vrut să-mi dea procesul verbal pentru semnături, l-am cerut eu separat. Am depus absolut toate actele completate perfect, ca să auzim pe surse - că așa se face, în loc să-i spui candidatului și partidului - că vezi Doamne mi-au respins candidatura la Municipiul București”, a declarat candidata SOS, Diana Șoșoacă.